Charlotte Dyremose (KF), 2004-12-01:
Jeg vil såmænd blot hjælpe med at vejlede hr. Villy Søvndal en lille smule, når hr. Villy Søvndal kigger på tabellen på side 4.
Jeg vil gøre den undrende seerskare opmærksom på, at det bl.a. er, fordi det her forslag ikke har nogen miljømæssige konsekvenser, at der står »ingen« i to af rubrikkerne.
Det andet er så, at nej, det har ikke nogen økonomiske konsekvenser, fordi det allerede i dag i lovgivningen er sådan, at man netop skal tage ordentligt vare på ældre mennesker, og herunder også demente.
Men det her er jo netop et redskab til, at man på forhånd får sat sig ned og får drøftet: Hvordan skal der tages vare på mig, når jeg kommer i den situation, at jeg bliver en af de ældre, som skal have den omsorg, som der allerede ligger i den eksisterende lovgivning?
Kan hr. Villy Søvndal ikke bare bekræfte, at det er, fordi det her er et redskab, og at det redskab så bl.a. gudskelov ikke har nogen miljømæssige konsekvenser, at det måske ikke nødvendigvis er så sagligt at se på side 4 i det her forslag?
I Det Konservative Folkeparti har vi efterhånden et par år syntes vældig godt om tanken om noget, der minder om det, vi nu kalder plejetestamenter.
Det har selvfølgelig også været en overvejelse, hvordan man kunne gøre det i forhold til at få tingene til at hænge sammen og få det til at fungere i det virkelige liv.
Vi har derfor holdt lidt igen med utålmodigheden, men er nu glade for, at ministeren fremsætter det her forslag, som vi mener er ikke bare sympatisk, men også en rigtig, rigtig god idé, som vi varmt kan støtte.
Et plejetestamente vil naturligvis give den enkelte demente mulighed for at få ro i sjælen i forhold til vigtige beslutninger om, hvordan man skal plejes, og hvilken omsorg man forventer.
Det er klart, at både pårørende og personale, der jo ellers skal håndtere disse svære spørgsmål, vil være langt bedre stillet, hvis de kender lidt til forholdene, hvis de kender til ønskerne fra den enkelte demente.
Det er klart, at det ikke er nemt at tage diskussionen: Hvad skal der ske med mig, når jeg ikke længere forstår, hvad der sker i min omverden?
Forhåbentlig kan plejetestamenterne være en anledning til, at man får taget den drøftelse, også de steder, hvor det ellers er for svært.
Forhåbentlig kan nogle af de her samtaler om ønsker til f.eks. håndtering i forbindelse med plejen også være med til at undgå noget af den magtanvendelse, som nogle gange desværre også kan være konsekvensen.
Der er mange ting, man kan være utryg ved, når man går en alderdom med demens i møde.
En af tingene blev så også taget op af den tidligere ordfører, nemlig diskussionen om, hvorvidt man helst vil overvåges, eller om man hellere vil være lukket inde bag en dør, som det er lidt kompliceret at komme ud ad, og hvor man derfor skal være mere fattet for at kunne se sammenhængen mellem at trykke på knappen på væggen og komme ud ad døren.
Jeg har min klare holdning til, hvad jeg finder er mest væsentligt.
Men det, der er vigtigt i den debat, er, at der altså er meget forskellige holdninger til, hvad der er mest værdigt, og derfor mener jeg, at sådan noget som plejetestamentet netop kan være med til, at man kan foretage en distinktion, hvor den enkelte kan være med til at sige: For mig er det denne her løsning og ikke den anden, der er det væsentlige.
Jeg tror, dette er vigtigt, når vi taler om så følsomme områder som, hvordan man skal formå at sikre, at demente ikke forvilder sig ud i skoven og ikke alene er til fare for sig selv, men naturligvis også fuldstændig uværdigt kommer til at måtte ligge f.eks. på en kold mark eller en kold skovbund.
Det skal undgås, og forhåbentlig kan vi med plejetestamenterne være med til at undgå det på en måde, hvor vi har inddraget den enkelte demente og kender vedkommendes holdninger.
Det er selvfølgelig den barske del af det; en lille del af det er også det her med: Hvilket tøj ønsker jeg at have på?
Skal jeg ud af sengen hver morgen, eller er det i orden, at jeg nogle dage siger, at jeg altså gerne vil blive i min morgenkåbe hele dagen?
Jeg tror, det er vigtige diskussioner, som kan blive taget rundtomkring, og vi er meget glade for ministerens forslag, som vi bakker fuldt op om i Det Konservative Folkeparti.